Gandia inverteix 230.000 € en el pàrquing del Centre Històric
17 novembre 2020

## Gandia inverteix 230.000 € en el pàrquing del Centre Històric17 novembre 2020Última actualització: 14 juliol 2025

![](../gestion/img/38237295582f3d9ca033f9d143fefc97ebc23a1c88bd66b22af2261fa65834cb.jpg)  
  

Salvador Gregori, regidor responsable dels pàrquings municipals i Fernando Mut, arquitecte municipal, han informat que durant aquesta setmana donaran inici les obres del pàrquing del Centre Històric on el consistori invertirà prop de 230.000 €.

Durant la jornada de hui, els responsables de l'empresa adjudicatària de les obres han visitat les instal·lacions per a conéixer de primera mà els treballs que es realitzaran destinats a fer més confortable i segur l'espai.

Es tracta d'unes obres que, tal com ha explicat l'edil, consistiran en la introducció de millores en diverses parts del recinte. "_El procés d'adjudicació d'aquestes obres l'iniciàrem fa quatre mesos i la setmana passada ja es van adjudicar amb el que aquesta mateixa setmana començaran els treballs_" va indicar Gregori qui ha explicat que el consistori ja ha introduït millores en el programari de gestió del pàrquing durant els últims mesos.  
"_La nostra intenció és que aquesta instal·lació que està donant tan bons resultats al Centre Històric estiga en les millors condicions. Aquest ajuntament ha posat en valor els pàrquings públics i aconseguit que tinguen un ús intens que beneficia al comerç. És un luxe tindre 1.200 places públiques d'estacionament per a poder fer polítiques de mobilitat sostenible i de dinamització comercial_" va finalitzar l'edil.

Daltra banda, Fernando Mut va recordar que durant els últims anys s'han fet ja treballs com l'obertura de l'espai des de la zona del Raval i ara el que es farà serà la millora de la senyalització, eliminació d'humitats, tancament de la claraboia zenital, entre altres actuacions. A més, se situarà un accés des de la superfície de la plaça per a evitar que els vianants accedisquen al recinte des de les rampes dels vehicles.

Finalment, s'ha informat que amb els nous treballs s'habilitarà una zona d'estacionament per a motos i motocicletes amb capacitat per a 100 vehicles.